**Susitikimai su šunimi**

Susitikimams su šunimi šuo turi išlaikyti bendrąją (susideda iš septynių dalių) ir specialiąją testo dalis.

**Bendrosios testo dalies tikslas yra patikrinti:**

* kaip šuo toleruoja nepažįstamą, garsiai šaukiantį ir gestikuliuojantį, prie jo šeimininko prieinantį žmogų, ar neturi šeimininko saugojimo instinkto;
* kaip šuo jaučiasi minioje žmonių, kai prie jo staigiai artinasi būrys nepažįstamųjų, ar tokiu momentu šuo yra valdomas;
* ar šuo yra paklusnus ir ar gali, vedliui liepus, tam tikroje vietoje likti vienas;
* kaip šuo toleruoja kitą šunį;
* kaip šuo jaučiasi likęs su kitu žmogumi nesant vedliui, ar tokioje situacijoje jis yra valdomas, užmezga su svetimu žmogumi kontaktą, klauso jo komandų, nerodo nerimo dėl šeimininko nebuvimo;
* ar šuo geba pagal komandą imti maistą arba jo neimti; kiekvieną komandą šuo privalo vykdyti nepriekaištingai. Maistas yra dedamas prieš šunį, paduodamas ant atviro delno, laikant dviem pirštais ir laisvai suspaustame kumštyje.
* kaip šuo reaguoja į netikėtus stiprius akustinius ir vizualiuosius dirgiklius, ar jiems esant nejaučia įtampos, nerimo, streso, baimės.

**Specialiosios testo dalies tikslas yra patikrinti:**

* kaip šuo reaguoja į nepažįstamą, staiga prie jo pribėgusį ir puolusį jį glostyti žmogų;
* kaip šuo elgiasi ir reaguoja į stiprų akustinį dirgiklį, ar nerodo per didelių emocinių reakcijų ir ar geba, esant šiam dirgikliui, bendradarbiauti su vedliu.

*Pastaba: visą šuns egzamino aprašą galite rasti http://www.kaniterapija.eu.*